कोरोना वायरस: 24 घंटे में 67208 नए मामले, लेकिन एक्टिव केस 71 दिन में सबसे कम, रिकवरी रेट में भी सुधार
देश में कोरोना वायरस के नए मामले कम होने और कोरोना से ठीक होने वाले लोगों की संख्या लगातार बढ़ने की वजह से देश में एक्टिव कोरोना केस लगातार कम हो रहे हैं।
नई दिल्ली। देश में कोरोना वायरस के नए मामले कम होने और कोरोना से ठीक होने वाले लोगों की संख्या लगातार बढ़ने की वजह से देश में एक्टिव कोरोना केस लगातार कम हो रहे हैं। केंद्रीय स्वास्थ्य मंत्रालय की तरफ से जारी किए गए आंकड़ों के अनुसार पिछले 24 घंटों के दौरान देशभर में कोरोना वायरस के एक्टिव मामलों में 38692 की कमी आई है और अब देश में 826740 एक्टिव कोरोना केस बचे हैं जो 71 दिन में सबसे कम एक्टिव मामले हैं। स्वास्थ्य मंत्रालय के अनुसार पिछले 24 घंटों के दौरान देशभर में कोरोना वायरस के 67208 नए मामले सामने आए हैं और 103570 लोग ठीक होकर अपने घर गए हैं। हालांकि 24 घंटों के दौरान देश में कोरोना वायरस की वजह से 2330 लोगों की जान भी गई है। देश में अबतक कोरोना वायरसस के कुल 29700313 मामले दर्ज किए जा चुके हैं लेकिन इसमें 28491670 लोग पूरी तरह से ठीक हो चुके हैं, यानि कोरोना वायरस से रिकवरी की दर 96 प्रतिशत के करीब पहुंच चुकी है। देश के जिन राज्यों में कोरोना वायरस के ज्यादा एक्टिव मामले हैं उनमें सबसे आगे कर्नाटक, महाराष्ट्र, केरल, तमिलनाडु तथा आंध्र प्रदेश है। देश के अन्य राज्यों में मामले काफी हद तक कम हो चुके हैं। कोरोना के खिलाफ लड़ाई में वैक्सीन के टीकाकरण का अभियान फिर से तेज गति से आगे बढ़ने लगा है और पिछले 24 घंटों के दौरान देशभर में 34.63 लाख से ज्यादा लोगों को वैक्सीन दी गई है। देश में अबतक कुल 26.55 करोड़ लोगो को वैक्सीन का टीका लगाया जा चुका है जिसमें 21.58 करोड़ को पहली डोज और 4.97 करोड़ को दोनों डोज मिल चुकी हैं।